**OBRAĆANJE MINISTRA FINANSIJA NOVICE VUKOVIĆA NA MINISTARSKOM SASTANKU POSVEĆENOM PLANU RASTA**

**26. april 2024, Podgorica**

Uvaženi kolege ministri, predstavnici Evropske komisije, dame i gospodo,

Velika mi je čast i zadovoljstvo da vas u ime Ministarstva finansija i svoje lično ime pozdravim i poželim dobrodošlicu. Zadovljstvo mi je što je Crna Gora domaćin ovog izuzetno značajnog susreta. Vjerujem da je nastavak i intenziviranje regionalnog i dijaloga sa EU od izuzetnog značaja za jačanje veza i produbljivanje saradnje zasnovane na zajedničkim vrijednostima. Hvala vam što ste prepoznali značaj nastavka dijaloga i odazvali se našem pozivu za učešće.

Ministarstvo finansija Crne Gore u prvi plan svojih aktivnosti postavlja zahtjeve iz integracionog procesa, uključujući naročito novi Plan rasta i Reformsku agendu, a sve u cilju što bržeg približavanja Jedinstvenom tržištu i konačno članstva u Evropskoj uniji. Saglasni smo u stavu da je Plan rasta velika šansa za ubrzani razvoj zemalja Zapadnog Balkana, i da će od izuzetne važnosti za zemlje regiona biti da se iskoristi šansa za priključenje Jedinstvenom evropskom tržištu.

Naši prioriteti obuhvaćeni Reformskom agendom odnose se prevashodno na unaprjeđenje poslovnog ambijenta, kojim kroz mjere usmjerene na poboljšanje u oblasti upravljanja privrednim društvima u većinskom vlasništvu države, jačanjem transparentnosti u oblasti javnih nabavki, kao i setom reformskih mjera u oblasti poreske politike i jačanja kapaciteta Poreske uprave, želimo unaprijediti regulatorni okvir i otkloniti prepreke u razvoju privatnog sektora i privrede u cjelini. Planiramo uspostavljanje pouzdane baze podataka i razvoj efikasnog sistema procjene i praćenja fiskalnih rizika državnih preduzeća, čime ćemo doprinijeti poboljšanom nadzoru i poboljšanom korporativnim upravljanju što će nadalje obezbijediti profitabilnije poslovanje, efikasniju upotrebu i veću transparentost u politici zapošljavanja, društveno odgovornije poslovanje ovih preduzeća i njihovo efikasnije servisiranje građana. U cilju obezbjeđivanja poštenih, konkurentnih, transparentnih i finansijski odgovornih javnih nabavki, planiramo uvođenje dodatnih kontrolnih mehanizama, jačanje sistema elektronskih javnih nabavki, uvezivanje sistema e-nabavki sa elektronskim sistemima Agencije za sprječavanje korupcije i Agencije za zaštitu konkurencije, kao i sistemom Ministarstva pravde. Implementacija IT sistema za upravljanje prihodima kao i identifikovanje poreskih rashoda u cilju boljeg planiranja poreske politike u svrhu povećanja prihoda budžeta, prioritetne su mjere u oblasti reforme našeg poreskog sistema. Ekspertska i tehnička podrška Evropske komisije i država članica EU u ovim aktivnostima, biće od nemjerljivog značaja za naš dalji napredak u implementaciji reformi i istovremeno jačanju kapaciteta i pripremi za članstvo u EU.

Kada je riječ o našim naporima u pravcu približavanja Jedinstvenom tržištu, osvrnuo bih se na korak koji je Crna Gora realizovala u procesu pristupanja SEPA-i[[1]](#footnote-1), što predstavlja jedan od prioriteta Vlade Crne Gore. Nakon intenzivnih sveobuhvatnih aktivnosti usmjerenih na pripremu aplikacije i ispunjavanje obaveza koje zahtijeva članstvo u SEPA-i, od strane nadležnih insitucija a u prvom redu Centralne banke Crne Gore, u martu ove godine, Crna Gora je podnijela aplikaciju za članstvo, koja je trenutno u fazi razmatranja od strane Evropske komisije.

Posebnu pažnju posvećujemo i aktivnostima u oblasti jačanja carinske saradnje i razmjene podataka. U okviru SEED sistema vrši se elektronska razmjena podataka izmjeđu Uprave carina Crne Gore i Agencije za akcize, carine i igre na sreću Republike Italije, kao i sa Carinskom upravom Hrvatske, sa kojima su memorandum o elektronskoj razmjeni podataka potpisani u drugoj polovini 2022. godine. Očekujemo uskoro i potpisivanje tehničkog protokola o elektronskoj razmjeni podataka sa Upravom carina Republike Sjeverne Makedonije. Planirano je da se u saradnji sa Evropskom komisijom, odnosno DG TAXUD, i carinskim službama država članica Evropske unije sagledaju mogućnosti zaključivanja novih memoranduma/protokola o elektronskoj razmjeni podataka putem SEED sistema, koji se pokazao kao vrlo efikasno sredstvo u sprječavanju krijumčarenja, unaprijeđenju borbe protiv organizovanog kriminala, ubrzanju carinskih procedura i olakšanju legalne trgovine.

U nadi da će ovaj sastanak biti uspješan i da će naš dijalog u narednom periodu biti još intenzivniji, još jednom vas srdačno pozdravljam i zahvaljujem na učešću.

Hvala.

1. Jedinstveno tržište za plaćanja u eurima [↑](#footnote-ref-1)